Efter at være opdaget med tyvekoster forskansede han sig i hus og sagde, han havde pistol. Han opgav efter to timer

En 26-årig mand fra Hobro forskansede sig i går i et hus i Langå, da politiet kom for at tale med ham. Det oplyser P4 Østjyllands Radio. Politiet havde fået et tip om at den 26-årige kørte rundt med tyvekoster, men da politiet kom, nægtede han at lukke op og fortalte, at han havde en pistol på sig. En større politistyrke rykkede derefter ud til huset. Efter at have forskanset sig i over to timer, kom manden dog ud frivilligt ved 19-tiden i aftes. Det viste sig, at han ikke havde nogen rigtig pistol på sig. Det var en hundeproppistol. I mandens bil fandt politiet dog tyvekoster som sandsynligvis stammer fra 11 indbrud i Østjylland. Mandens hjem i Hobro vil senere i dag blive undersøgt og manden selv skal senere i grundlovsforhør, oplyser P4 Østjyllands Radio